» El radar de tram de la C-17 a Parets posa 400 multes diàries de mitjana | EL9NOU.CAT
Trànsit ha obert 101.436 expedients a conductors per excés de velocitat en vuit mesos
01/12/2018 | 10:13
El darrer punt de control amb els lectors de matrícules davant del restaurant Can Romeu, a Parets | Ramon Ferrandis
El radar de tram que el Servei Català de Trànsit té instal·lat a la calçada en sentit sud de la C-17 entre Lliçà d’Amunt i Parets ha obert 101.436 expedients a conductors per excés de velocitat des que es va posar en marxa el 21 de febrer passat i fins al dia 31 d’octubre, segons les dades facilitades pel Servei Català de Trànsit a EL 9 NOU.
Per tant, en poc més de 250 dies d’activitat, l’aparell ha enxampat uns 400 conductors al dia de mitjana que han superat els límits de velocitat establerts en aquest tram: 80 quilòmetres per hora entre el primer punt de control a Lliçà d’Amunt i el segon, a l’enllaç amb la C-155 a Lliçà de Vall; i 100 quilòmetres per hora des d’aquí i fins a l’altura del restaurant Can Romeu, a Parets, on hi ha el darrer punt de lectura de matrícules. Segons les dades del pla d’aforaments del Departament de Territori i Sostenibilitat, pel tram situat més al nord hi passen uns 64.000 vehicles al dia. Al sector entre Lliçà de Vall i Parets, la xifra de trànsit creix fins als 87.000 vehicles diaris.
La mitjana d’expedients oberts al dia s’ha incrementat respecte a les primeres dades que va facilitar el Servei Català de Trànsit quatre mesos després de la posada en funcionament del radar de tram. Aleshores, s’havien iniciat 28.681 expedients sancionadors a conductors. Això representava una mitjana de 256 al dia. Segons es desprèn d’aquestes dades, la mitjana de sancions durant els mesos d’estiu i fins a l’octubre ha estat més elevada, de manera que ha pujat la mitjana global fins a les 400 multes diàries.
El radar de tram de Parets és el primer que el Servei Català de Trànsit va posar en marxa a la C-17. En el projecte per instal·lar nous punts de control per als anys 2019 i 2020, Trànsit preveu instal· lar un nou radar de tram a la C-17 entre Aiguafreda i Tagamanent. En aquest cas, l’aparell controlarà els dos sentits de circulació, va avançar EL 9 NOU aquest mes de novembre. En aquest pla, també s’hi inclou un altre radar fix a la calçada en sentit Barcelona al voltant del túnel de Figaró. No està concretat el calendari exacte per a la instal·lació.
c-17conduirmultaradarradar de tramTerritori i Sostenibilitat